যোগগুরু রামদেবের কাছে মুখ্যমন্ত্রী মমতা বন্দ্যোপাধ্যায়ের ‘সততার প্রতীক’ তাঁর হাওয়াই চটি। আর নিজের সততার প্রতীক হিসাবে তিনি সটান পা থেকে খুলে তুলে ধরলেন একপাটি কাঠের খড়ম! 
শনিবার ‘ইনফোকম ২০১৬’র শেষদিনের ‘স্পটলাইট সেশনে’র প্রধান বক্তা ছিলেন রামদেব। সেখানে নোট বাতিলের বিরুদ্ধে মমতার আন্দোলন নিয়ে তাঁর মন্তব্য, ‘‘আমার মনে হয় মমতা বন্দ্যোপাধ্যায়ও মনে মনে কালো টাকার বিরুদ্ধে কেন্দ্রীয় সরকারের অভিযান সমর্থন করছেন। ওঁর আপত্তি অভিযানের পদ্ধতি নিয়ে।’’ বক্তৃতা ম়ঞ্চ থেকে এদিন রামদেব জানান, মমতার সততা নিয়ে প্রশ্নই ওঠে না। কারণ, তিনি হাওয়াই চটি পরেন। সাদামাঠা জীবনযাপন করেন। এরপরেই বাঁ হাতে মাইক্রোফোন ধরে নিজের ডান পা থেকে কাঠের খড়ম খুলে তুলে ধরে পতঞ্জলি সংস্থার ব্র্যান্ড অ্যাম্বাসেডরের দাবি, ‘‘আমিও খড়ম পরি। সাধুর জীবন কাটাই। আমিই সেই বাবা যে কোনওদিন ব্যাঙ্কে অ্যাকাউন্টই খোলেনি।’’
এ রাজ্যের উন্নয়নে সামিল হতে তিনি যে উন্মুখ, এদিনের বক্তৃতায় তা-ও জানিয়েছেন রামদেব। জানিয়েছেন, পতঞ্জলি টেক্সটাইল্‌সে’র ব্যবসা শুরু হলে এ রাজ্যই অগ্রাধিকার পাবে। জানিয়েছেন, তিনি এ রাজ্যের ‘মৃতপ্রায়’ বস্ত্রশিল্পকে ‘উজ্জীবিত’ করতে চান। 
রামদেবের বক্তৃতা নিয়ে আগে থেকেই তৈরি হয়েছিল অত্যুগ্র কৌতূহল। এদিন বিকেল সাড়ে ৫টা নাগাদ নিউটাউনের পাঁচতারা হোটেলে তাঁর গাড়ি ঢোকামাত্রই সেই কৌতূহল কোলাহলে বদলে যায়। এক ঘণ্টার বক্তৃতায় রামদেব গুরুকুলে নিজের পড়াশোনা, হিমালয়ে যাত্রা, যোগসাধনা, রাজনীতি নিয়ে যেমন বলেছেন, তেমনই কালো টাকার বিরুদ্ধে অভিযানের জন্য ভূয়সী প্রশংসা করেছেন প্রধানমন্ত্রী নরেন্দ্র মোদীর। এসবরে পাশাপাশি শিখিয়েছেন অনুলোম-বিলোম, কপালভাতি’র মতো যোগকৌশল। তাঁর কথায়, ‘‘আমি গোটা বিশ্বে সুস্বাস্থ্যের প্রতীক! যোগই 
আমার জীবন!’’
কিন্তু রামদেবের পরিচিতি তো শুধু যোগেই আটকে নেই। তিনি কয়েকহাজার কোটি টাকার ব্যবসার প্রাণপুরুষও বটে। কোনও কোনও বিশেষজ্ঞের অনুমান, আগামিদিনে সেই ব্যবসা এক লক্ষ কোটি টাকা ছাড়িয়ে যাবে। এদিন রামদেব যে ব্যবসার সাফল্যমন্ত্র শোনালেন, তা হল— ‘দুনিয়াকে জয় করার জন্য সর্বাগ্রে নিজেকে জেতা প্রয়োজন!’
যোগগুরু রামদেব জানেন, বর্তমানে তিনি অনেকের কাছেই ভারতের প্রাচীন সংস্কৃতি তথা যোগ-পুরাণ-শাস্ত্রের ‘প্রতীক’। সেই ‘প্রতীক’কে কীভাবে সুকৌশলে ‘ব্র্যান্ডিং’য়ে রূপান্তরিত করে তাকে বাণিজ্যসফল করে তুলতে হয়, রামদেবকে দেখে এদিন সেটাই প্রত্যক্ষ করল ‘ইনফোকম ২০১৬’র মঞ্চ।